এক মহিলার অস্বাভাবিক মৃত্যু। ঘটনার পর স্বামীর আচরণেও অস্বাভাবিকতা। সব মিলিয়ে ওই মৃত্যুর ঘটনা ঘিরে রহস্য দানা বেঁধেছে বেহালার পর্ণশ্রীতে। 
সোমবার বিকেলে পর্ণশ্রী এলাকার নবপল্লির একটি বাড়ি থেকে রূপা ঘোষ (২৭) নামে ওই মহিলার মৃতদেহ উদ্ধার হয়। কথাবার্তা সন্দেহজনক হওয়ায় পুলিশ তাঁর স্বামী শানু ঘোষকে আটক করে জিজ্ঞাসাবাদ করছে। পুলিশকে শানু জানিয়েছে, এদিন সকালে ঘুম থেকে উঠে স্ত্রী রূপাকে তিনি গলায় ফাঁস দিয়ে ঝুলন্ত অবস্থায় দেখতে পান। স্ত্রীয়ের দেহ বিছানায় নামিয়ে শানু চার বছরের মেয়েকে নিয়ে বাড়ি থেকে বেরিয়ে যান। বিকেলে প্রথমে এক প্রতিবেশীকে ফোনে খবর দেন। তারপর নিজেই থানায় গিয়ে পুলিশকে ঘটনার কথা জানান। শানুর এই আচরণ রহস্যজনক ঠেকেছে পুলিশের কাছে। তবে কেন তিনি সকালেই পুলিশকে জানাননি, সেই প্রশ্নের কোনও জবাব দেননি শানু। জানা গিয়েছে, শ্বশুরবাড়িতেও খবর দেননি শানু। পুলিশই পরে রূপার বাড়ির লোকজনকে খবর দেয়। 
পুলিশ জানিয়েছে, শানু ও রূপার বিয়ে হয়েছিল ২০০৯ সালে। তাঁরা নবপল্লিতে একটি ভাড়াবাড়িতে থাকতেন। শানু পেশায় গাড়িচালক। রূপার বাড়ির লোকজনের অভিযোগ, শানু রূপার উপর অত্যাচার করতেন। মত্ত অবস্থায় মারধর করতেন। পুলিশের জিজ্ঞাসাবাদে শানু জানিয়েছেন, রবিবার রাতে তিনি মদ খেয়ে বাড়িতে ফেরার পর স্ত্রীয়ের সঙ্গে ঝগ়ড়া হয়। রূপা রেগে গিয়ে ঘরের জিনিসপত্র ভাঙচুর করেন। সকালে ঘুম থেকে উঠে তিনি দেখেন, স্ত্রী গলায় ওড়নার ফাঁস দিয়ে আত্মহত্যা করেছেন। তিনি ফাঁস কেটে মৃতদেহ বিছানায় শুইয়ে মেয়েকে নিয়ে বেরিয়ে যান। কী করবেন তা বুঝে উঠতে পারছিলেন না। বিকেলে ওই বাড়িরই ভাড়াটিয়া এক প্রতিবেশীকে ফোন করে ঘটনার কথা জানান। সেই প্রতিবেশীই পুলিশকে খবর দেন। 
বিকেলে পুলিশ ওই বাড়িতে গিয়ে দেখে, বিছানার উপরে রূপার মৃতদেহ পড়ে রয়েছে। ঘরের সিলিং থেকে একটি ওড়না ঝুলছে। ইতিমধ্যে শানু মেয়েকে নিয়ে থানায় গিয়ে স্ত্রী আত্মহত্যা করেছেন বলে জানান। পুলিশ তাঁর বয়ান নেয়। শানু-রূপার মেয়েও জানিয়েছে, সকালে ঘুম থেকে উঠে সে মা’কে ঝুলতে দেখেছিল। তারপর তার বাবা মায়ের দেহ নামিয়ে বিছানায় শুইয়ে দেয়। এরপর তাকে নিয়ে বাবা বাড়ি থেকে বেরিয়ে যায়। 
রূপার বাড়ির লোকজন শানুর বিরুদ্ধে অভিযোগ জানালেও এদিন রাত পর্যন্ত তাঁকে গ্রেফতার করেনি পুলিশ। প্রতিবেশীরা পুলিশকে জানিয়েছেন, রবিবার রাতে ওই দম্পতির ঝগড়ার আওয়াজ তাঁরাও পেয়েছিলেন।